অতিথি নারায়ণ। তার যাতে অসুবিধে বা অযত্ন না হয়, সেদিকে খেয়াল রাখা সকলেরই কর্তব্য। সেই কর্তব্য পালন করেই এবার শিরোনামে এলেন জলপাইগুড়ির নাগরাকাটার বাসিন্দারা। জঙ্গল থেকে আসা এক বিশেষ অথিতির আপ্যায়ন তাঁরা যে ভাবে করেছেন, তা প্রশংসিত সবমহলে।
জানা গিয়েছে, দলছুট এক ক্ষুধার্ত হস্তিশাবক সম্প্রতি গ্রামের মধ্যে চলে আসে। কোনও কারণে আহত হয়েছিল হাতিটি। তার পিছনের দু’টি পায়ে এবং শরীরে রক্ত দেখতে পান এলাকাবাসী। তখনই খবর দেওয়া হয় বনদফতরে।
কলা গাছ, ধানের আঁটি এনে খাওয়ানো হয় হাতিটিকে। হস্তিশাবকটিকে দেখতে গ্রামের কচিকাঁচারা নদীর ধারে জড়ো হয়। সেলফি তোলার হিড়িকও পড়ে যায়। 

স্থানীয় বাসিন্দা মিরাজ আনসারি জানান, ‘‘সকালে হাতির চিৎকার শুনতে পেয়েই আমরা খইলাডোবা নদীর পাড়ে এসে হস্তিশাবকটিকে দেখতে পাই। শনিবার গভীররাতে এক পাল হাতি খেরকাটার জঙ্গল থেকে গ্রামে এসেছিল। প্রচুর ধান নষ্ট করে হাতির পালটি ডায়নার জঙ্গলের দিকে চলে গিয়েছে। মনে হচ্ছে, সেই হাতির দল থেকেই দলছুট হয়ে এই বাচ্চা হাতিটি চলে এসেছে এখানে।’’
খয়েরকাটা ফরেস্ট বিটের বিট অফিসার দেবর্ষি রায় দলবল নিয়ে বেলা ১২টার পরে ঘটনাস্থলে এসে পৌঁছন। তিনি জানিয়েছেন, ‘‘শাবকটিকে আগে কখনো দেখা যায়নি। মনে হচ্ছে, চোট রয়েছে। প্রাথমিক চিকিৎসার জন্য ঘুম পাড়ানি গুলি দিয়ে অজ্ঞান করা জরুরি। তার আগে অবশ্য কোথায় চোট রয়েছে, তা দেখা হবে।’’